Document ID: 32003D0709

Id-Deċiżjoni tal-Kummissjoni
tad-9 ta' ottubru 2003
li jistabbilixxi Grupp Konsultattiv Ewropew tal-Konsumaturi
(2003/709/KE)
Il-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1) Ġewwa l-qafas tal-protezzjoni tal-konsumatur kif previst fl-Artikolu 153 tat-Trattat huwa xieraq għall-Kummissjoni li tikkonsulta lill-konsumaturi dwar il-problemi li jirrigwardaw il-protezzjoni ta' l-interessi tagħhom fil-livell Komunitarju.
(2) Sa mis-sena 1973 il-Kummissjoni kienet assistita minn forum maħluq għal dan il-għan b'Deċiżjonijiet konsekuttivi, bl-aħħar waħda tkun id-Deċiżjoni tal-Kummissjoni 2000/323/KE ta' l-4 ta' Mejju 2000 li tistabbilixxi Kumitat tal-Konsumaturi [1].
(3) Din id-Deċiżjoni għandha tkun addattata għall-evoluzzjoni tal-qafas politiku u legali sabiex titqies l-adeżjoni ta' Stati Membri ġodda u l-ħtieġa li jiġu armonizzati l-organizzazzjonijiet tal-konsumaturi ma' dawk użati f'leġislazzjonijiet oħra Komunitarji. Fl-istess waqt għandha tiġi pprovvduta l-possibbiltà li jiġu assoċjati r-rappreżentanti ta' organizzazzonijiet oħra. Barra minn dan, skond ir-regoli dwar il-ħolqien ta' Kumitati [2], il-Kumitat kurrenti tal-Konsumaturi għandu jingħata l-isem ġdid ta' "Grupp Konsultattiv Ewropew tal-Konsumaturi".
(4) Huwa approprjat iktar minn hekk li jiġu miżjuda t-trasparenza u l-effiċjenza tal-ħidma tal-Grupp, b'mod partikolari billi tiġi emendata l-proċedura għan-nomina tal-kandidati, billi l-kariga ta' l-uffiċċju tal-membri li jirrappreżentaw l-organizzazzjonijiet tal-konsumaturi tintgħamel li tkun tista' tiġġedded darba biss, bit-tqegħid fil-post ta' mekkaniżmi effettivi għar-rappurtaġġ u billi tiġi pprovduta l-adozzjoni tar-regoli ta' proċedura għall-Grupp.
(5) Mogħtija n-natura estensiva ħafna ta' l-emendi, id-Deċiżjoni 2000/323/KE għandha tiġi mibdula f'ġieħ iċ-ċarezza,
IDDEĊIDIET KIF ĠEJ:
Artikolu 1
1. Il-Kummissjoni hawnhekk tistabbilixxi Grupp Konsulattiv Ewropew tal-Konsumaturi, minn issa 'l quddiem imsejjaħ "il-Grupp".
2. Il-Grupp jista' jiġi kkonsultat mill-Kummissjoni dwar il-problemi kollha li għandhom x'jaqsmu mal-protezzjoni ta' l-interessi tal-konsumaturi fil-livell Komunitarju.
Artikolu 2
1. Il-Grupp għandu jkun kompost minn:
(a) membru li jirrappreżenta l-organizzazzjonijiet nazzjonali tal-konsumaturi minn kull Stat Membru;
(b) membru minn kull waħda mill-organizzazzjonijiet Ewropej tal-konsumaturi.
2. Għall-għanijiet ta' din id-Deċiżjoni, "organizzazzjonijiet nazzjonali tal-konsumaturi" tfisser l-organizzazzjonijiet tal-konsumaturi li jirrappreżentaw, skond ir-regoli jew il-prattika nazzjonali, lill-konsumaturi u attivi fil-livell nazzjonali.
3. Għall-għanijiet ta' din id-Deċiżjoni, "organizzazzjonijiet Ewropej tal-konsumaturi" tfisser l-organizzazzjonijiet tal-konsumaturi li jwettqu waħda miż-żewġ settijiet ta' kriterji li ġejjin: iridu:
(a) 1. ikunu mhux governattivi, ma jaħdmux għall-qligħ, indipendenti mill-industrija, mill-kummerċ u min-negozju jew interessi oħra konfliġġenti u jkollhom bħala l-miri u l-attivitajiet primarji tagħhom il-promozzjoni u l-protezzjoni tas-saħħa, is-sigurtà u l-interessi ekonomiċi tal-konsumaturi fil-Komunità, u
2. ikunu ngħataw il-mandat li jirrappreżentaw l-interessi tal-konsumaturi fil-livell Komunitarju mill-organizzazzjonijiet nazzjonali tal-konsumaturi f'mill-inqas nofs l-Istati Membri li jirrappreżentaw, skond ir-regoli jew il-prattiċi nazzjonali, lill-konsumaturi u huma attivi fil-livell reġjonali jew nazzjonali, u
3. ikunu pprovdew lill-Kummisjoni kontijiet sodisfaċenti dwar il-membri tagħhom, ir-regoli interni u l-għejun tal-finanzjament tagħhom, jew
(b) 1. ikunu mhux governattivi, ma jaħdmux għall-qligħ, indipendenti mill-industrija, mill-kummerċ u min-negozju jew interessi oħra konfliġġenti u jkollhom bħala l-miri u l-attivitajiet primarji tagħhom li jirrappreżentaw l-interessi tal-konsumaturi fil-proċess ta' l-istandardizzazzjoni fil-livell Komunitarju, u
2. ikunu ngħataw il-mandat f'mill-inqas żewġ terzi ta' l-Istati Membri sabiex jirrappreżentaw l-interesi tal-konsumaturi fil-livell Komunitarju minn:
- il-korpi li jirrappreżentaw, skond ir-regoli jew il-prattika nazzjonali, l-organizzazjonijiet nazzjonali tal-konsumaturi fl-Istati Membri, jew
- fin-nuqqas ta' dawn il-korpi, mill-organizzazzjonijiet nazzjonali tal-konsumaturi fl- Istati Membri li jirrappreżentaw, skond ir-regoli jew il-prattika nazzjonali, lill- konsumaturi u attivi fil-livell nazzjonali.
Artikolu 3
1. Il-membri tal-Grupp li jirrappeżentaw l-organizzazzjonijiet nazzjonali tal-konsumaturi għandhom jiġu maħtura mill-Kummissjoni fuq proposta mill-korpi nazzjonali li jirrappreżentaw l-organizzazzjonijiet nazzjonali tal-konsumaturi stabbiliti mill-Istati Membri, meta dawn jeżistu jew mill-awtoritajiet kompetenti nazzjonali.
2. Il-membri li jirrappreżentaw l-organizzazzjonijiet Ewropej tal-konsumaturi għandhom jiġu maħtura mill-Kummissjoni fuq proposta mill-organizzazzjoniiet Ewropej tal-konsumaturi.
3. Għandom jiġu maħtura numru ta' sostituti egwali għan-numru tal-membri tal-Grupp taħt l-istess kondizzjonijiet bħall-membri. Is-sostitut għandu jieħu l-post awtomatikament ta' membru li jkun assenti jew indispost.
4. Il-Kummissjoni għandha tippubblika l-lista tal-membri u tas-sostituti fis-serje C tal-Ġurnal Uffiċjali tal-Komunitajiet Ewropej, għall-għanijiet tat-tagħrif.
Artikolu 4
L-iskond tal-kariga tal-membri għandu jkun ta' tliet snin u għandu jkun jista' jiġġedded, darba biss għall-membri li jirrappreżentaw l-organizzazzjonijiet nazzjonali tal-konsumaturi, skond il-proċedura stabbilita fl-Artikolu 3.
Wara t-tmiem tal-perjodu taż-żmien ta' tliet snin, il-membri għandhom jibqgħu fil-kariga tagħhom sakemm jiġu mibdula jew sakemm il-ħatriet tagħhom jiġu mġedda.
L-iskond tal-kariga tal-membri għandu jiskadi qabel it-tmiem tal-perjodu taż-żmien ta' tliet snin fl-eventwalità tar-riżenja, l-irtirar jew il-mewt tagħhom. Jista' jiġi tterminat ukoll jekk l-organizzazzjoni, il-korp jew l-awtoritajiet li jkunu nnominawhom bħala kandidati jitolbu l-bidla tagħhom. Għandhom jiġu mibdula għall-bqija tal-perjodu taż-żmien ta' tliet snin skond il-proċedura stabbilita fl-Artikolu 3.
Artikolu 5
Is-sħubija ma għandhiex tikkonferixxi intitolament għar-rimunerazzjoni.
Artikolu 6
1. Fuq il-proposta tal-Kummissjoni, il-Grupp jista' jistieden ir-rappreżentanti ta' organizzazzjonijiet oħra li jkollhom il-promozzjoni ta' l-interessi tal-konsumaturi bħala l-miri prinċipali tagħhom u jaħdmu b'mod attiv fil-livell Ewropew għal dan il-fini, li jkunu assoċjati fix-xogħol tiegħu.
2. Il-Grupp jista' jistieden kull persuna li jkollha kompetenza speċjali dwar punt fuq l-aġenda sabiex jieħu sehem fix-xogħol tiegħu bħala espert.
Artikolu 7
1. Il-Grupp għandu jiltaqa' fil-għamla u skond l-iskeda taż-żmien stabbiliti mill-Kummissjoni. Il-Kummissjoni għandha tieħu s-sedja tal-laqgħat tal-Grupp. Il-Kummissjoni għandha tipprovdi s-servizzi segretarjali tal-Grupp u torganizza x-xogħol tiegħu.
2. Id-diskussjonijiet fil-Grupp għandhom ikunu msejsa fuq it-talbiet għal opinjoni magħmula mill-Kummissjoni. Meta titlob opinjoni, il-Kummissjoni tista' tiffissa t-temma taż-żmien li fiha trid tiġi mogħtija l-opinjoni.
3. Il-grupp għandu jadotta r-regoli tiegħu ta' proċedura fuq il-bażi tal-proposti magħmula mill-Kummissjoni.
4. Il-membri tal-Grupp li jirrapreżentaw l-organizzazzjonijiet nazzjonali tal-konsumaturi għandhom jgħarrfu u jikkonsultaw lill-assoċjazzjonijiiet li jkunu jirrappreżentaw fil-Grupp. Kull membru għandu jdaħħal f'effett mekkaniżmi tar-rappurtaġġ sabiex jgħarraf b'mod sistematiku lill-organizzazzjonijiet kollha tal-konsumaturi fil-livell nazzjonali dwar ix-xogħol tal-Grupp u għandu min-naħa tiegħu jwassal il-veduti tagħhom.
5. Il-Grupp għandu jippreżenta rapport dwar l-attivitajiet tiegħu lill-assemblea ta' l-organizzazzjonijiet tal-konsumaturi mlaqqgħa kull sena mill-Kummissjoni.
Artikolu 8
Mingħajr preġudizzju għall-Artikolu 287 tat-Trattat, il-membri u s-sostituti tal-Grupp ma għandhom jiżvelaw l-ebda tagħtif miksub mix-xogħol tagħhom fil-Grupp jew fil-gruppi tax-xogħol meta l-Kummissjoni tgħarrafhom illi l-opinjoni mitluba jew il-kwistjoni mqajma huma ta' natura kunfidenzjali.
Artikolu 9
Id-Deċiżjoni 2000/323/EEC hija hawnhekk imħassra.
Magħmula fi Brussel, fid-9 ta' Ottubru 2003.

Labels: 10
3